การกระทำความผิดตามกฎหมายฟอกเงิน
ช่วงนี้มีข่าวสารเกี่ยวกับการกระทำความผิดฉ้อโกงประชาชนอันเข้าข่ายความผิดมูลฐานตามกฎหมายฟอกเงินหลายคดี เช่น คดี ศุภชัย ศรีศุภอักษร อดีตประธานสหกรณ์เครดิตยูเนี่ยนคลองจั่น ฉ้อโกง ยักยอกทรัพย์สินของสหกรณ์ฯ จำนวนนับหมื่นล้านบาท คดีแชร์ลูกโซ่ยูฟัน ถูกดำเนินคดีฉ้อโกงประชาชนและกระทำความผิดตาม พ.ร.ก.กู้ยืมเงินที่เป็นการฉ้อโกงประชาชน พล.ต.ท. พงศ์พัฒน์ ฉายาพันธุ์ อดีตผู้บัญชาการตำรวจสอบสวนกลาง กระทำความผิดเกี่ยวกับตำแหน่งหน้าที่ราชการ ซึ่งทุกคดีที่กล่าวมาข้างต้นล้วนเป็นความผิดมูลฐานทั้งสิ้น นอกจากจะมีความผิดตามกฎหมายที่มีบทลงโทษทางอาญาแล้ว หากมีการกระทำในลักษณะฟอกเงิน เช่น ช่วยกันรับโอนทรัพย์สิน เปลี่ยนสภาพทรัพย์สิน ปกปิดอำพรางทรัพย์สิน ต้องรับผิดฐานฟอกเงินด้วย
30 เม.ย. 2558

ช่วงนี้มีข่าวสารเกี่ยวกับการกระทำความผิดฉ้อโกงประชาชนอันเข้าข่ายความผิดมูลฐานตามกฎหมายฟอกเงินหลายคดี เช่น คดี ศุภชัย ศรีศุภอักษร อดีตประธานสหกรณ์เครดิตยูเนี่ยนคลองจั่น ฉ้อโกง ยักยอกทรัพย์สินของสหกรณ์ฯ จำนวนนับหมื่นล้านบาท คดีแชร์ลูกโซ่ยูฟัน ถูกดำเนินคดีฉ้อโกงประชาชนและกระทำความผิดตาม พ.ร.ก.กู้ยืมเงินที่เป็นการฉ้อโกงประชาชน พล.ต.ท. พงศ์พัฒน์ ฉายาพันธุ์ อดีตผู้บัญชาการตำรวจสอบสวนกลาง กระทำความผิดเกี่ยวกับตำแหน่งหน้าที่ราชการ ซึ่งทุกคดีที่กล่าวมาข้างต้นล้วนเป็นความผิดมูลฐานทั้งสิ้น นอกจากจะมีความผิดตามกฎหมายที่มีบทลงโทษทางอาญาแล้ว หากมีการกระทำในลักษณะฟอกเงิน เช่น ช่วยกันรับโอนทรัพย์สิน เปลี่ยนสภาพทรัพย์สิน ปกปิดอำพรางทรัพย์สิน ต้องรับผิดฐานฟอกเงินด้วย
วันนี้ทนายคลายทุกข์ขอนำสาระสำคัญของกฎหมายฟอกเงินที่ประชาชนควรรู้ รวมทั้งผู้ที่ได้รับความเสียหาย ควรได้ศึกษาไว้ป้องกันตนเองมีดังต่อไปนี้
ความผิดตามกฎหมายฟอกเงินที่สำคัญที่ประชาชนควรรู้
 1.ความผิดเกี่ยวกับยาเสพติดตามกฎหมายว่าด้วยการป้องกันและปราบปรามยาเสพติด หรือกฎหมายว่าด้วยมาตรการในการปราบปรามผู้กระทำความผิดเกี่ยวกับยาเสพติด
 2.ความผิดเกี่ยวกับการฉ้อโกงประชาชนตามประมวลกฎหมายอาญาหรือความผิดตามกฎหมายว่าด้วยการกู้ยืมเงินที่เป็นการฉ้อโกงประชาชน
 3.ความผิดต่อตำแหน่งหน้าที่ราชการ หรือความผิดต่อตำแหน่งหน้าที่ในการยุติธรรมตามประมวลกฎหมายอาญา ความผิดตามกฎหมายว่าด้วยความผิดของพนักงานในองค์การหรือหน่วยงานของรัฐ หรือความผิดต่อตำแหน่งหน้าที่หรือทุจริตต่อหน้าที่ตามกฎหมายอื่น
4.ความผิดเกี่ยวกับทรัพยากร ธรรมชาติหรือสิ่งแวดล้อม โดยการใช้ ยึดถือ หรือครอบครองทรัพยากรธรรมชาติหรือกระบวนการแสวงหาประโยชน์จากทรัพยากร ธรรมชาติโดยมิชอบด้วยกฎหมายอันมีลักษณะเป็นการค้า
การกระทำความผิดฐานฟอกเงินตาม พ.ร.บ.ป้องกันและปราบปรามการฟอกเงิน พ.ศ. 2542
มาตรา 5  ผู้ใด
(1) โอน รับโอน หรือเปลี่ยนสภาพทรัพย์สินที่เกี่ยวกับการกระทำความผิดเพื่อซุกซ่อนหรือปกปิดแหล่งที่มาของทรัพย์สินนั้น หรือเพื่อช่วยเหลือผู้อื่นไม่ว่าก่อน ขณะหรือหลังการกระทำความผิด มิให้ต้องรับโทษหรือรับโทษน้อยลงในความผิดมูลฐาน หรือ
(2) กระทำด้วยประการใดๆ เพื่อปกปิดหรืออำพรางลักษณะที่แท้จริงการได้มาแหล่งที่ตั้ง การจำหน่าย การโอน การได้สิทธิใดๆ ซึ่งทรัพย์สินที่เกี่ยวกับการกระทำความผิด
ผู้นั้นกระทำความผิดฐานฟอกเงิน
มาตรา 6  ผู้ใดกระทำความผิดฐานฟอกเงิน แม้จะกระทำนอกราชอาณาจักรผู้นั้นจะต้องรับโทษในราชอาณาจักรตามที่กำหนดไว้ในพระราชบัญญัตินี้ ถ้าปรากฏว่า
(1) ผู้กระทำความผิดหรือผู้ร่วมกระทำความผิดคนใดคนหนึ่งเป็นคนไทยหรือมีถิ่นที่อยู่ในประเทศไทย
(2) ผู้กระทำความผิดเป็นคนต่างด้าวและได้กระทำโดยประสงค์ให้ความผิดเกิดขึ้นในราชอาณาจักร หรือรัฐบาลไทยเป็นผู้เสียหาย หรือ
(3) ผู้กระทำความผิดเป็นคนต่างด้าวและการกระทำนั้นเป็นความผิดตามกฎหมายของรัฐที่การกระทำเกิดขึ้นในเขตอำนาจของรัฐนั้น หากผู้นั้นได้ปรากฏตัวอยู่ในราชอาณาจักรและมิได้มีการส่งตัวผู้นั้นออกไปตามกฎหมายว่าด้วยการส่งผู้ร้ายข้ามแดน
ทั้งนี้ ให้นำมาตรา 10 แห่งประมวลกฎหมายอาญามาใช้บังคับโดยอนุโลม
บทกำหนดโทษตามกฎหมายฟอกเงิน
มาตรา 60 ผู้ใดกระทำความผิดฐานฟอกเงิน ต้องระวางโทษจำคุกตั้งแต่หนึ่งปีถึงสิบปี หรือปรับตั้งแต่สองหมื่นบาทถึงสองแสนบาท หรือทั้งจำทั้งปรับ
มาตรา 61  นิติบุคคลใดกระทำความผิดตามมาตรา 5 มาตรา 7 มาตรา 8 หรือมาตรา 9 ต้องระวางโทษปรับตั้งแต่สองแสนบาทถึงหนึ่งล้านบาท
กรรมการ ผู้จัดการ หรือบุคคลใดซึ่งรับผิดชอบในการดำเนินงานของนิติบุคคลตามวรรคหนึ่งกระทำความผิด ต้องระวางโทษจำคุกตั้งแต่หนึ่งปีถึงสิบปี หรือปรับตั้งแต่สองหมื่นบาทถึงสองแสนบาท หรือทั้งจำทั้งปรับ เว้นแต่จะพิสูจน์ได้ว่าตนมิได้มีส่วนในการกระทำความผิดของนิติบุคคลนั้น
สุดท้ายอยากฝากให้พี่น้องประชาชนอย่าหลงเชื่อพวกหลอกลวงประชาชนโดยเฉพาะพวกแชร์ลูกโซ่ที่ทำธุรกิจโดยอาศัยความโลภของคนเป็นเครื่องจูงใจในการหลอกลวง เพราะไม่มีอะไรได้มาโดยง่ายนอกจากถูกหลอกหรือต้มตุ๋นเท่านั้นครับ